অনেকদিন গড়িয়ে গেলেও তাঁদের ঝামেলা এখনও মেটেনি। তাই সুযোগ পেলেই দীপিকা পাড়ুকোনকে একহাত নিয়ে নেন সোনম কপূর।
সম্প্রতি নেহা ধুপিয়ার একটি চ্যাট শো’এ এসেছিলেন সোনম। সেখানে তাঁকে প্রশ্ন করা হয়, প্রিয়ঙ্কা না দীপিকা— কার অভিনয় নায়িকার পছন্দ। জবাবে সোনম জানান, প্রিয়ঙ্কা অনেক ভাল অভিনেত্রী। ‘ওম শান্তি ওম’ আর ‘সাওয়ারিয়া’ একসঙ্গে মুক্তি পাওয়ার সময় থেকেই সোনম-দীপিকার ঝগড়া। সকলেই তখন সোনমের চেয়ে দীপিকাকে দৌড়ে এগিয়ে রেখেছিলেন। যত তাড়াতাড়ি দীপিকা নিজেকে প্রমাণ করতে পেরেছেন, তুলনায় সোনম অনেক বেশি সময় নিয়েছেন ইন্ডাস্ট্রিতে জায়গা করতে। দুই নায়িকার আসল ঝামেলা অবশ্য রণবীর কপূরকে নিয়ে। সোনমের সঙ্গে রণবীরের ছোটবেলা থেকেই বন্ধুত্ব। যেটা প্রেমের দিকে এগনোর সম্ভাবনাও তৈরি হয়েছিল। কিন্তু দীপিকা মাঝখানে এসে যাওয়ায় তাতে ছেদ পড়ে।